Cancelarul german Olaf Scholz a mers, ieri, în Saarland, zonă de frontieră cu Franţa şi Luxemburg, grav afectată de revărsarea mai multor cursuri de apă în urma ploilor abundente căzute în ultimele două zile.
„Putem vedea aici violenţa pe care o poate provoca natura şi în ce grad trebuie să ne pregătim pentru astfel de evenimente”, a declarat Scholz, încălţat cu cizme de cauciuc, în timpul unei vizite într-una din zonele inundate.
„Saarland se găseşte de 36 de ore confruntat cu o situaţie de urgenţă”, a spus şefa guvernului regional, Anke Rehlinger. În regiune nu s-au mai înregistrat inundaţii de asemenea proporții de trei decenii.
După ruperea unui dig în localitatea Quierschied, o centrală electrică a fost oprită, a scris cotidianul Bild.
În jur de 850 de pompieri şi membri ai protecţiei civile, ajutaţi de câteva mii de voluntari, sunt mobilizaţi în Saarland şi în regiunile vecine afectate din sud-vestul Germaniei (Renania-Palatinat, Hessa, Baden-Wurttemberg) pentru a curăţa străzile sau a goli de apă subsolurile inundate.
Autorităţile vorbesc despre pagube „considerabile”, iar cancelarul Scholz a promis „solidaritate„ din partea întregii naţiuni.
A plouat în 24 de ore cât într-o lună
Germania rămâne traumatizată de inundaţiile grave din iulie 2021, tot în sud-vestul ţării, mai ales în valea râului Ahr, care au făcut 183 de morţi şi pagube de zeci de miliarde de euro.
Ploile torenţiale au afectat, vineri, şi Belgia, Olanda, Franţa, Luxemburg. În regiunea Liege din estul Belgiei, s-au înregistrat 550 de apeluri pentru intervenţii din cauza inundaţiilor, dar nivelul apei era în scădere peste tot sâmbătă.
În Franţa, în departamentul Moselle din nord-estul ţării, „echivalentul a peste o lună de ploaie a căzut în mai puţin de 24 de ore”, a transmis prefectura.